**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS KLAIPĖDOS LAIVŲ PARADO MUGĖJE DALYVAUSIANČIUS PREKYBININKUS IR PASLAUGŲ TEIKĖJUS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti renginio „Klaipėdos laivų paradas“ mugės, vyksiančios Kruizinių laivų terminale 2018 metų gegužės 19 d., prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

Teikiamo sprendimo projekto tikslas ir uždaviniai – siekiant skatinti senųjų amatų demonstravimo tradiciją ir populiarinti tautinio, kulinarinio paveldo produktus, pristatyti rankų darbo dirbinius, tautodailės gaminius, atleisti nuo vietinės rinkliavos mokėjimo mugėje dalyvausiančius prekybininkus ir paslaugų teikėjus.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – gautas VšĮ „Klaipėdos šventės“, kuri inicijuoja ir organizuoja pramoginės laivybos sezono pradžią žymintį renginį „Klaipėdos laivų paradas“, prašymas. Įstaiga prašo atleisti prekybininkus bei paslaugų teikėjus, kurie bus kviečiami dalyvauti Laivų parado mugėje, nuo vietinės rinkliavos mokėjimo.

Prekybos ir paslaugų teikimo Klaipėdos miesto viešosiose vietose vietinės rinkliavos dydžius reglamentuoja Prekybos ir paslaugų teikimo miesto viešosiose vietose vietinės rinkliavos nuostatai, patvirtinti 2011 m. spalio 27 d. Klaipėdos miesto savivaldybės tarybos sprendimu Nr. T2-331 (2017 m. balandžio 27 d. Klaipėdos miesto savivaldybės tarybos sprendimo Nr. T2-96 redakcija).

Pritaikyta vietinės rinkliavos lengvata skatintų dalyvauti mugėje pakviestus geriausius amatininkus, tautodailininkus, liaudies meistrus, tautinio ir kultūrinio paveldo atstovus, prekiaujančius rankdarbiais, tautodailės ir dailės dirbiniais bei ūkininkus ir kitus paslaugų teikėjus. VšĮ „Klaipėdos šventės“ prašo suteikti vietinės rinkliavos lengvatą 50 prekybininkų ir paslaugų teikėjų, prekiausiančių renginio metu 2018 m. gegužės 19 d.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Klaipėdos Laivų parado mugės metu, 2018 m. gegužės 19 d., bus siekiama sukurti šventinę nuotaiką ir kuo daugiau pritraukti miestiečių ir miesto svečių atvykti ir dalyvauti šventiniame renginyje. Vietinės rinkliavos lengvata sudarytų galimybę pakviesti geriausius senųjų amatų puoselėtojus, patyrusius tautodailininkus, prekybininkus, prekiaujančius kulinarinio paveldo produktais, ir kitus paslaugų teikėjus dalyvauti Laivų parado mugėje.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento Kultūros skyriaus bei Investicijų ir ekonomikos departamento Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

 Pagal Klaipėdos miesto savivaldybės tarybos sprendimu patvirtintus Prekybos ir paslaugų teikimo Klaipėdos miesto viešosiose vietose vietinės rinkliavos nuostatus vietinės rinkliavos dydis už prekybą masinių renginių, švenčių, reklaminių akcijų metu – 7,2 Eur/d., už prekybą rankdarbiais, tautodailės ar dailės dirbiniais masinių renginių, švenčių metu – 2,90 Eur/d. Atsižvelgiant, kad VšĮ „Klaipėdos šventės“ prašo nuo vietinės rinkliavos atleisti 50 prekybininkų ir paslaugų teikėjų, apskaičiuota vietinės rinkliavos lengvatos suma yra 188,00 Eur (10 dalyvių x 7,20 Eur x 1 d. + 40 dalyvių x 2,90 Eur x 1 d.).

**6. Lėšų poreikis sprendimo įgyvendinimui.**

Atleidus prekybininkus nuo vietinės rinkliavos, į Klaipėdos miesto savivaldybės biudžetą būtų nesurinkta **188,00 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudarytos galimybės pakviesti šventinėje renginio „Klaipėdos laivų paradas“ mugėje dalyvauti geriausius tautodailės, rankdarbių, dailės dirbinių, kulinarinio paveldo produktų gamintojus ir prekybininkus jais, pritrauktas didesnis skaičius miestiečių ir svečių, dalyvausiančių šventiniuose renginiuose. Neigiamos pasekmės – negautos vietinės rinkliavos įmokos į savivaldybės biudžetą.

PRIDEDAMA:

1. 2018 m. vasario 9 d. VšĮ „Klaipėdos šventės“ prašymo kopija, kviečiamų prekybininkų ir paslaugų teikėjų sąrašas, preliminari schema, 4 lapai;
2. Lietuvos Respublikos vietos savivaldos įstatymo išrašas, 5 lapai;
3. Lietuvos Respublikos rinkliavų įstatymo išrašas, 1 lapas;
4. Prekybos ir paslaugų teikimo miesto viešosiose vietose vietinės rinkliavos nuostatų, patvirtintų Klaipėdos miesto savivaldybės tarybos 2011 m. spalio 27 d. sprendimu Nr. T2-331 ,,Dėl prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ (pakeistų Klaipėdos miesto savivaldybės tarybos 2017 m. balandžio 27 d. sprendimu Nr. T2-96), išrašas, 4 lapai.

 Mokesčių skyriaus vedėja Kristina Petraitienė